Internasionale Vrouedag: Die rooi rose-redaksie vertel wat vandag vir hulle beteken | rooi rose Internasionale Vrouedag: Die rooi rose-redaksie vertel wat vandag vir hulle beteken | rooi rose
Internasionale Vrouedag: Die rooi rose-redaksie vertel wat vandag vir hulle beteken
Vandag, op 8 Maart, vier ons Internasionale Vrouedag – 'n dag om vroue oor die wêreld heen te vereer. Met soveel ongelykheid, diskriminasie en geweld teen vroue, is dit so belangrik om 'n dag soos hierdie te vier – en vroue te vereer vir hoe wonderlik, sterk en merkwaardig hulle is.
Die rooi rose-redaksie bring hulde aan vroue deur te vertel wat Internasionale Vrouedag vir hulle beteken, waarom dit belangrik is om vroue vandag te vier en hoekom hulle trots is om in 2022 'n vrou te wees.
Anlie Janse van Rensburg, rooi rose-redakteur
Vroue is nie sukkelaars nie. My ma was 'n goeie voorbeeld van 'n vrou wat haar staal kon wys en het haar huishouding én beroep as rekenmeester ewe goed bestuur. Haar ambisie het haar gedryf, en so ook myne. Vroue laat dinge gebeur, en daar is geen rede om vir enige uitdaging terug te deins nie. Glo aan jouself, hou uit en aan en jy sal die vrugte pluk. Met soveel vroue wat al berge versit het, is dit 'n inspirasie om ook hoogtes te wil bereik. Sterk vroue maak my trots omdat hulle wys waar daar 'n wil is, is daar 'n weg.
Hanlie Huisamen, kunshoof vir rooi rose
Die intensiteit van die lewe beteken dat ons meestal moet fokus op die dag wat voorlê en om die beste te wees wat ons kan vir ons geliefdes. Dit is hoekom Internasionale Vrouedag so belangrik is om ons te herinner om te vier wie ons is en diegene wat ons gevorm het. Vir my is dit my ma, my suster en 'n paar vriendinne wat my elke dag inspireer om as mens te groei en 'n bydrae tot die samelewing te maak.
Dit is ook 'n oomblik om te besin oor hoekom ons sulke dae moet hê – om te fokus op vrouekwessies wat nog nie opgelos is nie. Kom ons hoop soos ons dogters grootword, sal vrouekwessies nie meer 'n probleem wees nie en sal die nodigheid vir sulke dae verminder.
Rese van der Hoven, teksredakteur vir rooi rose
Vrouedag is vir my 'n dag om te besin oor wat dit beteken om 'vrou' te wees (hetsy jy so gebore is, of later in jou lewe besef het dis wie jy is), en om dankbaar te wees vir al die vroue in ons geskiedenis wat baklei het vir ons om vandag te kan wees waar ons is. In 2022 is ek trots om 'n vrou te wees omdat ons sterk is; ons skep vir mekaar 'n ondersteunende netwerk van susters; en ons het lief soos wat niemand anders kan nie.
Stefanie Titus-Petersen, dekorassistent vir rooi rose
Terwyl ek dink vroue moet elke dag gevier word, is ek geneig om enige herinnering aan ander te omhels, en om te steun op die eindelose waarde wat vroue in die samelewing bring.
Samelewings word gebou en ondersteun deur vroue en ek is meer trots as ooit om, in 2022, tussen vroue te loop wat eienaarskap neem in elke ruimte wat hulle betree. Ons aanvaar nie meer verskonings en staan geen tyd af aan die idee dat ons op enige manier minder is nie.
Amy-Lee Steenkamp, moderedakteur vir rooi rose
Vir my beteken Internasionale Vrouedag om vroue te vereer. Om die impak wat vroue het te verstaan en te vier en ons mag op te eis. Om die skoonheid wat vroue besit en ook my eie krag op te eis om die vrou te word wat ek wil wees. Vrouedag is ook 'n platform om alle vroue te inspireer en op te hef.
Ek is trots om 'n vrou in 2022 te wees, want ek het gegroei tot die vrou (wat ek net gedroom het om te word), en ek is mal oor die lesse en ervarings wat ek geleer het om my te help vorm. Ek is voortdurend verstom oor wat ek in staat is om te doen, hoe ek as vrou groei en ek is trots om te weet ek kan net nog verder groei.
Hunter Erlank, mode-assistent vir rooi rose
Internasionale Vrouedag verteenwoordig dit waarvoor vroue voor ons geveg het. Dit demonstreer die krag en vermoëns van 'n vrou en die konstante stryde wat ons dag na dag moet voer en oorwin.
Vroue in 2022 veg steeds vir gelykheid en teen die patriargie. Ek is trots om deel te wees van die klein alledaagse treë vorentoe en die eenheid en vroulikheid wat ons bereik het. Vroue ondersteun altyd vroue.
Zerelda Esterhuizen, vryskutteksredakteur en -skrywer vir rooi rose
Ek dink sulke dae soos Internasionale Vrouedag is belangrik omdat dit ons herinner aan die pad wat vroue moes stap tot gelykheid en ook aan die feit dat vroue steeds in talle lande onderdruk word. Ons het 'n ver pad gekom sedert die dae waar vroue nie eens universiteit toe kon gaan nie, maar vroue word vandag steeds in baie gevalle minder as mans betaal en daar is steeds bedrywe waar vroue as die "swakker geslag" gesien word. Dan praat ek nie eens van die geweld teen vroue nie …
Ek is trots om 'n vrou te wees en dit gaan nie daaroor om bra's te verbrand nie. Vroue het 'n stem. Ek leer my dogter dat mense nie in boksies geplaas word nie en dat geslagte nie gestereotipeer moet word nie. Sy kan 'n robotika-ingenieur, 'n motorwerktuigkundige of 'n mode-ontwerper word as sy wil. Maar geslagstereotipering gaan albei kante toe. Mans moet ook nie in boksies geplaas word nie. Individualiteit moet gevier word. Ons is (dankie tog) nie almal dieselfde nie.